LT Europos Sąjungos oficialusis leidinys C 36/5

Galutinė bylas nagrinėjančio pareigūno ataskaita (1)

Byla COMP/39.530 – Microsoft (susiejimas)

2010/C 36/05

Pagal Reglamento (EB) Nr. 1/2003 (2) 9 straipsnį Komisijai pateiktas Sprendimo projektas susijęs su „Microsoft Corporation“ (toliau – „Microsoft“) įtariamu neteisėtu savo žiniatinklio naršyklės „Internet Explorer“ susiejimu su savo pagrindine asmeninių kompiuterių (toliau – AK) operacine sistema „Windows“ (toliau – „Windows“).

Byla prasidėjo nuo skundo, kurį Komisija gavo 2007 m. pabaigoje. Komisija pradėjo procedūrą ir priėmė prieštaravimų pareiškimą, kuriame išdėstytos jos abejonės dėl konkurencijos. Apie prieštaravimų pareiškimą „Microsoft“ buvo informuota 2009 m. sausio 15 d. Prieštaravimų pareiškimas yra išankstinis vertinimas, kaip apibrėžta Reglamento (EB) Nr. 1/2003 9 straipsnio 1 dalyje.

Netrukus nuo pranešimo apie prieštaravimų pareiškimą, 2009 m. sausio 26 d. raštu „Microsoft“ buvo suteikta teisė susipažinti su byla. Vėliau keletą kartų buvo suteikta teisė susipažinti su kita informacija, kuri bylos nagrinėjimo pradžioje laikinai buvo pripažinta konfidencialia. Atsižvelgdamas į tai, kad „Microsoft“ turėjo skirti papildomai laiko konfidencialumo prašymams gauti ir peržiūrėti, daug kartų susirašinėti su Komisija, peržiūrėti ir tam tikrais atvejais atsižvelgti į papildomą informaciją pateikiant atsakymą į prieštaravimų pareiškimą, galutinį terminą pratęsiau ribotu vienos savaitės laikotarpiu.

Pradėjus procedūrą, keturios įmonės („Google Inc.“, „McAfee Inc.“, „Mozilla“ ir „Symantec Corporation“) ir aštuonios asociacijos pateikė paraiškas ir buvo patvirtintos kaip suinteresuotosios trečiosios šalys („Association for Competitive Technology“, „Computing Technology Industry Association“, „European Committee for Interoperable Systems“, „Free Software Foundation Europe e.V.“, „International Association for Microsoft Certified Partners“, „Software & Information Industry Association“, „Pan-European ICT & eBusiness Network for SMEs“, „UFC Que Choisir“). Viena asociacija nebuvo patvirtinta, nes ji negalėjo įrodyti, kad šioje byloje keliami klausimai buvo pakankamai glaudžiai susiję su pagrindiniais asociacijos tikslais (3).

Atsakyme į PP „Microsoft“ paprašė žodinio bylos nagrinėjimo, kuris buvo surengtas 2009 m. liepos 3, 4 ir 5 d. Tačiau vėliau ji atsisakė būti išklausyta šiomis dienomis ir 2009 m. gegužės 15 d. paprašė atidėti žodinį bylos nagrinėjimą, tariamai siekdama, kad būtų suteikta galimybė dalyvauti vyresniesiems Komisijos pareigūnams ir „Microsoft“ būtų suteikta daugiau laiko peržiūrėti ir atsakyti į visas rašytines pastabas, kurias gali pateikti skundo pateikėjas ir trečiosios šalys.

Atsižvelgdamas į įmonei „Microsoft“ suteiktas garantijas dėl vyresniųjų Komisijos pareigūnų dalyvavimo žodiniame bylos nagrinėjime ir į tai, kad trečiosios šalies pastabos buvo paskelbtos laiku, 2009 m. gegužės 18 d. atmečiau „Microsoft“ prašymą dėl atidėjimo. Tuo pačiu raštu „Microsoft“ buvo paraginta persvarstyti savo poziciją ir patvirtinti savo prašymą dėl žodinio bylos nagrinėjimo. 2009 m. gegužės 19 d. įmonė atsakė, kad negali patvirtinti siūlomų datų. Todėl prašymą dėl žodinio bylos nagrinėjimo laikau atsiimtu.

2009 m. liepos 24 d. siųstame faktų pranešime įmonei „Microsoft“ buvo pristatyti papildomi faktai, kuriuos Komisija surinko po prieštaravimų pareiškimo priėmimo. Tą pačią dieną buvo suteikta teisė dar kartą susipažinti su byla.

2009 m. spalio mėn. „Microsoft“ Komisijai pateikė savo įsipareigojimus, tačiau ir toliau nesutiko su prieštaravimų pareiškime išdėstytomis preliminariomis Komisijos išvadomis.

Pagrindiniai įsipareigojimai buvo šie:

— „Microsoft“ į „Windows“ operacinę sistemą, naudojamą EEE valstybėse, įdiegs mechanizmą, kuriuo pasinaudodami AK gamintojai ir naudotojai galėtų išjungti ir įjungti „Internet Explorer“ naršyklę.

— AK gamintojai į savo išsiunčiamus AK galės įdiegti bet kokią (-ias) pasirinktą (-as) žiniatinklio naršyklę (-es) ir nustatyti ją (jas) kaip numatytąją žiniatinklio naršyklę.

— Pasitelkdama naujinį „Windows Update“, „Microsoft“ išplatins pasirinkties ekrano mechanizmą programinės įrangos atnaujinimui „Windows“ AK naudotojams EEE valstybėse. Pasirinkties ekranas suteiks vartotojams galimybę rinktis, ar ir kurią (-ias) konkuruojančią (-čias) naršyklę (-es) įdiegti.

2009 m. spalio 9 d. pagal Reglamento (EB) Nr. 1/2003 (4) 27 straipsnio 4 dalį visi įsipareigojimai paskelbti Europos Sąjungos oficialiajame leidinyje ir suinteresuotųjų trečiųjų šalių paprašyta pateikti pastabas dėl šių įsipareigojimų per vieną mėnesį nuo jų paskelbimo.

Kai „Microsoft“ buvo informuota apie pastabas, ji pakoregavo savo įsipareigojimus.

Komisija padarė išvadą, kad, atsižvelgiant į pakoreguotus įsipareigojimus, nebėra pagrindo Komisijos veiksmams ir, nepažeidžiant 9 straipsnio 2 dalies, procedūrą reikia užbaigti.

2009 m. lapkričio 30 d.„Microsoft“ Komisijai pareiškė, kad pakankamai susipažino su Komisijos bylos informacija, kad nuspręstų, jog būtina pasiūlyti įsipareigojimus, siekiant išsklaidyti Komisijos pareikštas abejones.

Atsižvelgdamas į tai, kas išdėstyta, manau, kad šioje byloje buvo atsižvelgta į teisę būti išklausytam.

Briuselis, 2009 m. gruodžio 11 d. Michael ALBERS

(1) Pagal 2001 m. gegužės 23 d. Komisijos sprendimo (2004/462/EB, EAPB) dėl bylas nagrinėjančių pareigūnų įgaliojimų tam tikrose konkurencijos bylose 15 ir 16 straipsnius – OL L 162, 2001 6 19, p. 21.

(2) Visi toliau nurodyti straipsniai ir skyriai yra Reglamento (EB) Nr. 1/2003 straipsniai ir skyriai.

(3) Apie reikalavimą asociacijai įrodyti, kad ji arba jos nariai yra pakankamai suinteresuoti byla iki juos patvirtinant į bylą įstojusia šalimi, žr. naujausią 2009 m. vasario 5 d. Teisingumo Teismo pirmininko nutartį byloje C-550/07 P, Akzo Nobel Chemicals Ltd and Akcros Chemicals Ltd.

(4) OL C 242, 2009 10 9, p. 20.